Doman ai 21 di Otubar su Radio Onde Furlane e torne Europa 57/17, trasmission dedicade ae storie e ae atualitât dal procès di integrazion europeane.
L’apontament al è – pe prime emission – a 8 e mieze a buinore sui 90 Mhz pe plui part dal Friûl, sui 90.2 Mhz pe Cjargne e su www.ondefurlane.eu par dut il mont. Chê stesse trasmission si podarà tornâ a scoltâle domenie ai 22 a 10 e mieze a buinore e joibe ai 26 a 5 sore sere.
Dopo che te setemane stade si veve fevelât a dilunc dal inviament dal procès di integrazion continentâl, a tacâ dal Manifest di Ventotene, de Declarazion Schuman, dal Tratât di Parîs pe istituzion de Comunitât Europeane dal Cjarbon e dal Açâl (CECA), e soredut dai Tratâts di Rome e de creazion de CEE e de Euratom, cui intervents di Claudio Cressati, Giorgio Anselmi e Renato Damiani, cumò il program, par cure di Marco Stolfo, al tratarà dal percors de evoluzion des Comunitâts Europeanis ae Union Europeane e de situazion dal dì di vuê des istituzions di Bruxelles, Strasburc, Francfurt e Lussemburc, cui contribûts di Roberto Castaldi e ancjemò di Renato Damiani.
Europa 57/17 e fâs part di une iniziative cun chel stes titul, che e je stade metude adun de bande dal Centri di documentazion europeane ‘G. Comessatti’ de Universitât dal Friûl e de cooperative Informazione Friulana cul jutori de Rapresentance in Italie de Comission Europeane e che si insuaze tal progjet di rêt 60 anni di Unione europea: sfide e prospettive per l’Europa, cun chê di memoreâ il 60esim inovâl dai Tratâts di Rome, di fâ cognossi il procès di integrazion europeane e lis istituzions de UE e di promovi cussì une citadinance europeane cussiente.
Dongje de trasmission su Onde Furlane, la iniziative Europa 57/17 e proviôt ancje la organizazion di une conference/taule taronde, che si fasarà a Udin ai 3 di Novembar dal 2017.
fur_Latn fur_Latn fur_Latn fur_Latn fur_Latn